OŠ Vladimira Vidrića, Kutina

4. svibnja 2020.

**EPIDEMIOLOŠKE MJERE ZAŠTITE OD ZARAZE VIRUSOM COVID-19 ZA DJECU i RODITELJE KOJA ĆE DOLAZITI NA NASTAVU U ŠKOLU**

**od 11. svibnja 2020.**

\*izrađeno sukladno uputama Hrvatskog zavoda za javno zdravstvo (HZJZ ) .

**OBVEZE RODITELJA PRIJE DOLASKA DJETETA U ŠKOLU**

1. Roditelji imaju obavezu izmjeriti tjelesnu temperaturu djetetu svaki dan prije dolaska u školu, te u slučaju povišene tjelesne temperature ne smiju dovoditi dijete u školu već se javljaju telefonom ravnatelju škole i izabranom liječniku obiteljske medicine radi odluke o testiranju i liječenju djeteta.
2. Osigurati djetetu 1 paketić papirnatih maramica za nos i staviti ga u školsku torbu, te svakodnevno provjeriti.

**DOLAZAK UČENIKA I RODITELJA U ŠKOLU**

1. Kada god je moguće, djecu dovode i odvode roditelji ( *pod pojmom roditelj - ovdje se podrazumijevaju odrasle osobe navedene u Izjavi o pohađanju nastave* ) u zasebno prethodno dogovoreno vrijeme različito za svaki razred, s razmakom od najmanje 10 minuta između dva razreda. Djecu i roditelje pred ulaznim vratima dočekuje učiteljica. Djeca sama ulaze u zgradu škole. Roditelji se ne okupljaju na ulazu, niti ulaze u školski prostor.
2. Roditelji koji dovode i odvode djecu u školu to čine na način da ne ulaze u školu osim u krajnjoj nuždi, već dolaze do ulaza u školu pri čemu zadržavaju distancu od najmanje 2 metra u odnosu na druge roditelje i djecu.
3. Roditelj dijete dovodi i odvodi iz škole na način da je u pratnji jednog djeteta uvijek jedna punoljetna odrasla osoba. U pratnji pojedinog djeteta uvijek je ista osoba ili se izmjenjuju dvije odrasle osobe navedene u Izjavi - koje ne spadaju u rizičnu skupinu na obolijevanje od COVID-19 – nisu stariji od 65 godina i nisu kronični bolesnici.
4. U pratnji djeteta treba biti odrasla osoba koja živi u istom kućanstvu s djetetom te upravo ona osoba koja je, u odnosu na druge osobe koje bi mogle dovoditi i odvoditi dijete, uključena u takav tip dnevnih aktivnosti da je njena mogućnost zaraze s COVID-19 najmanja.
5. Roditelji ne smiju dovoditi niti odvoditi djecu iz škole niti ulaziti u prostore škole ako imaju povišenu tjelesnu temperaturu, respiratorne simptome poput kašlja i kratkog daha ili koji su pod rizikom da su mogli biti u kontaktu s osobama pozitivnim na COVID-19 ili su pod sumnjom da bi mogli biti zaraženi s COVID-19, a pogotovo ako su u samoizolaciji jer tada ne smiju izlaziti iz kuće. Ukoliko je dijete bilo u kontaktu s takvom osobom ono također mora ostati kod kuće.
6. Učenik dolazi i odlazi iz škole sa školskom torbom te svoju opremu i pribor ne dijeli s drugim učenicama. Školske papuče dijete ostavlja u školi i ne nosi ih kući.

**BORAVAK UČENIKA U ŠKOLI**

1. Djeca trebaju održavati distancu (fizičku udaljenost) od druge djece i odraslih, primjereno razvojnoj dobi.
2. Djeca ne bi trebala nepotrebno dodirivati usta, nos, oči i lice kao i ne stavljati ruke i predmete u usta, primjereno razvojnoj dobi.
3. Djeca trebaju redovito i pravilno prati ruke prije ulaska u svoju učionicu, prije i nakon konzumiranja hrane, nakon korištenja toaleta, nakon dolaska izvana, nakon čišćenja nosa i uvijek kada ruke izgledaju prljavo.
4. Djeca trebaju u slučajevima kada kašlju i kišu prekriti usta i nos unutarnjom stranom lakta ili papirnatom maramicom koju poslije uporabe trebaju odbaciti u koš za otpad s poklopcem te oprati ruke. Pri kašljanju i kihanju trebaju okrenuti lice od drugih osoba te izbjegavati dodirivanje lica, usta i očiju rukama.
5. Čaše, šalice, drugo posuđe i pribor za jelo ne dijeliti s drugom djecom.
6. Školski obrok djeca konzumiraju u učionici. U školi će se ukoliko roditelji iskažu interes pripremati samo mliječni obrok – koji se može poslužiti na propisani način ( u zasebno pakiranim obrocima). Ukoliko je moguće preporučuje se da dijete obrok donosi od kuće. Ambalažu s obroka djeca odlažu u kantu za otpatke s poklopcem.
7. Svako dijete samo postupa sa svojom odjećom i obućom, školskim priborom, torbama i knjigama te ih ne dijeli s ostalom djecom, ne dodiruje i ne uzima stvari druge djece.
8. Djeca ne nose zaštitne maske i rukavice.

1. Kod potrebe odlaska na toalet ili pranja ruku djeca iz jednog razreda koriste samo onaj toalet koji je na korištenje dodijeljen njihovom razredu.
2. Tijekom boravka u školi i pod odmorima djeca ne napuštaju prostoriju u kojoj se odvija nastava za njihov razred, osim potrebe odlaska na toalet i pranja ruku.
3. Tijekom boravka u školi s djecom u prostoriji boravi samo učiteljica razredne nastave koja održava nastavu.

**ORGANIZACIJA NASTAVE U ŠKOLI**

1. Nastava se u školi organizira s najviše 9 učenika i to samo u onim razredima u kojima su roditelji prijavili da će dijete pohađati nastavu u školi i potpisali pisanu Izjavu. Ostali učenici nastavu prate na HTV3 i rješavaju zadatke koje im učiteljica pošalje na način kako je dogovoreno na početku nastave na daljinu.
2. Raspored ulaska učenika u školu, početka i završetka nastave te odmora utvrdit će se nakon formiranja razrednih skupina ukoliko bude interesa roditelja za nastavu u školi. Raspored će se formirati na način da se izbjegne kontakt djece jednog razreda s drugim razredima.
3. U razredu s učenicima boravi samo njihova učiteljica razredne nastave.
4. Predmete koje učenicima predaju drugi učitelji (Engleski jezik, Vjeronauk, Njemački jezik u IV. razredu) neće se održavati za učenike u školi nego na daljinu.
5. U školi se također neće održavati nastava TZK, kao i ostale tjelesne aktivnosti koje se provode u zatvorenom prostoru. Kada to vremenske prilike budu dopuštale tjelesne aktivnosti će se provoditi na otvorenome prostoru.

**ODLAZAK IZ ŠKOLE**

1. Odlazak učenika iz škole odvija se prema utvrđenom rasporedu za izlazak svakog pojedinog razreda i to na način da ne dolazi do kontakta između djece različitih razreda.
2. Roditelji koji dolaze po dijete u školu ne smiju ulaziti u prostor škole, osim u krajnjoj nuždi, nego dijete čekaju ispred ulaza poštujući mjere sigurnosnog razmaka od drugih roditelja i djece.
3. Nakon izlaska iz učionice i obuvanja, djeca peru ruke tekućom vodom i sapunom.
4. Nakon pranja ruku djeca se bez nepotrebnog zadržavanja upućuju prema izlazu iz škole koji je utvrđen kao izlaz za njihov razred te napuštaju školsko dvorište.

**POSTUPANJE U SLUČAJU SUMNJE NA ZARAZU KOD DJETETA ili ZAPOSLENIKA ŠKOLE**

Kod svake sumnje na zarazu virusom COVID-19 kod zaposlenika ili djece - ravnateljica škole obavještava nadležnog školskog liječnika.

O svakoj sumnji na COVID-19, pojavi simptoma respiratornih smetnji, povišene temperature, kratkoga daha ili drugih simptoma sličnih prehladi ili gripi – svaki roditelj, učitelj ili zaposlenik ima obavezu hitno telefonom obavijestiti ravnateljicu.

Posebno žurno i neizostavno ravnatelj obavještava nadležnog školskog liječnika u slučaju grupiranja sumnje ili zaraze COVID-19 (2 i više djelatnika i/ili djece sa sumnjom iz iste učionice/zgrade i sl.).